ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ της 22ας Σεπτεμβρίου 1997 σχετικά με την ασφάλεια στο σχολείο (97/C 303/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. Έχοντας υπόψη τις διατάξεις του άρθρου 126 της συνθήκης για την ίδρυση της Ευρωπαϊκής Κοινότητας με το οποίο ανατίθεται στην Κοινότητα ο ρόλος της συμβολής στην ανάπτυξη παιδείας υψηλού επιπέδου ενθαρρύνοντας τη συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους.

Έχοντας υπόψη το γεγονός ότι η ασφάλεια στο σχολείο μπορεί να θεωρηθεί ως απόρροια αλλά και ως προϋπόθεση της ποιότητας της εκπαίδευσης, δεδομένου ότι δεν είναι δυνατόν να αναμένεται παιδεία επαρκούς ποιότητας αν δεν υπάρχει ανοικτό και ασφαλές σχολικό περιβάλλον, μέσα στο οποίο μαθητές/σπουδαστές και εκπαιδευτικοί μπορούν να μαθαίνουν και να διδάσκουν χωρίς την απειλή εκφοβισμού, κακομεταχείρισης ή κακοποίησης.

2. Σημειώνοντας ότι τα προβλήματα της ασφάλειας στο σχολείο δημιουργούν όλο και περισσότερες ανησυχίες στα κράτη μέλη μέσα στα οποία διακρίνεται η ανάγκη να αναληφθεί δράση, τόσο σε εθνικό όσο και σε ευρωπαϊκό επίπεδο.

Σημειώνοντας ότι τα κράτη μέλη έχουν αναπτύξει ήδη πολλές δράσεις και σχέδια προκειμένου να καταστήσουν τα σχολεία ασφαλέστερα και ότι υπάρχουν εμπειρίες ως προς το τί είναι λειτουργικό και τί όχι, υπό διάφορες συνθήκες, για την προώθηση της ασφάλειας στο σχολείο.

Έχοντας υπόψη τα συμπεράσματα του Συμβουλίου, της 23ης Οκτωβρίου 1995, σχετικά με την κοινωνική συμμετοχή στην εκπαίδευση και τα συμπεράσματα του Συμβουλίου, της 21ης Νοεμβρίου 1996, σχετικά με την αποτελεσματικότητα του σχολείου, στα οποία υπογραμμίζεται η σημασία της κοινωνικής συμμετοχής στην εκπαίδευση και των δεσμών σπιτιού/σχολείου/τοπικής κοινότητας για την επιτυχία του σχολείου, σημειώνει ότι είναι σημαντικό να συμμετέχουν σε δραστηριότητες στον τομέα αυτόν οι γονείς, οι μαθητές/σπουδαστές, οι δάσκαλοι, οι διευθυντές σχολείων και οι τοπικές αρχές, καθώς και οι οργανώσεις τους σε ευρωπαϊκό επίπεδο και σε επίπεδο κρατών μελών.

3. Έχοντας υπόψη το γεγονός ότι η αυξανόμενη προσοχή που δίδεται στο θέμα της ασφάλειας στο σχολείο αντικατοπτρίζει τις εξελίξεις στην κοινωνία, και ότι η ασφάλεια στο σχολείο περιλαμβάνει πλευρές των σχέσεων τόσο μεταξύ μαθητών/σπουδαστών όσο και μεταξύ μαθητών/σπουδαστών και εκπαιδευτικών μέσα στο σχολείο, καθώς και σχέσεις ανάμεσα στο σχολείο και στο κοινωνικό περιβάλλον του. Σημειώνοντας ότι η προώθηση της ασφάλειας στο σχολείο μπορεί να περιλαμβάνει στρατηγικές για την πρόληψη και την καταπολέμηση του εκφοβισμού, της κακομεταχείρισης και της κακοποίησης (τόσο για τους μαθητές/σπουδαστές όσο και για τους εκπαιδευτικούς).

Έχοντας υπόψη το γεγονός ότι, μεταξύ άλλων, μελέτες σχετικά με τις κοινωνικές σχέσεις στο σχολείο καθώς και πρότυπα πειραματικά σχέδια, που έχουν ως άξονα το θέμα των φύλων, θα μπορούσαν να προσφέρουν πολύτιμες συμβολές στην αναζήτηση των αιτίων της βίας, στην πρόληψή της και στην κατάρτιση στρατηγικών για τη δημιουργία ασφαλούς σχολικού περιβάλλοντος.

4. Σημειώνοντας ότι υπάρχουν πολλές και ποικίλες πρακτικές και μέθοδοι προσέγγισης για την προώθηση της ασφάλειας στα σχολεία στα κράτη μέλη αλλά ότι τα κράτη μέλη, ωστόσο, αντιμετωπίζουν τον ίδιο τύπο προβλημάτων όσον αφορά την ασφάλεια στο σχολείο. Σημειώνοντας ότι έχουν ληφθεί τα πρώτα μέτρα σε ευρωπαϊκό επίπεδο για τη διερεύνηση των προβλημάτων αυτών στα κράτη μέλη.

5. Έχοντας υπόψη το γεγονός ότι, μολονότι η ασφάλεια στο σχολείο ανήκει σαφώς στην αρμοδιότητα των κρατών μελών, η ευρωπαϊκή διάσταση μπορεί να προσφέρει προστιθέμενη αξία σε αυτόν τον τομέα. Υπογραμμίζοντας ότι μπορούν να υπάρξουν ουσιαστικά οφέλη από την ανταλλαγή πληροφοριών και διδαγμάτων της πείρας στον τομέα της ασφάλειας στο σχολείο και ότι η ανταλλαγή αυτή - για να είναι όσο το δυνατόν πιο γόνιμη - πρέπει να οργανωθεί με συστηματικό τρόπο.

ΕΓΚΡΙΝΕΙ ΤΑ ΑΚΟΛΟΥΘΑ ΣΥΜΠΕΡΑΣΜΑΤΑ:

1. Μια ad hoc ομάδα εμπειρογνωμόνων σε ευρωπαϊκό επίπεδο θα μπορούσε να αποτελέσει τη βάση για την ανάπτυξη ενός πλαισίου μέσα στο οποίο μπορούν να πραγματοποιηθούν οι δραστηριότητες που αναφέρονται παρακάτω. Οι δραστηριότητες αυτές μπορεί να περιλαμβάνουν και την προαγωγή της έρευνας στον τομέα της ασφάλειας στο σχολείο καθώς και τη διοργάνωση ευρωπαϊκών διασκέψεων για την ασφάλεια στο σχολείο. Στην ομάδα εμπειρογνωμόνων θα μπορούσαν να συμμετέχουν αντιπρόσωποι της Επιτροπής, εθνικοί αντιπρόσωποι που θα οριστούν μετά από προτάσεις των κρατών μελών, καθώς και αντιπρόσωποι των ευρωπαϊκών οργανώσεων εκπαιδευτικών και γονέων. Η ομάδα μπορεί να ζητά τη γνώμη άλλων αρμοδίων ευρωπαϊκών οργανώσεων, όταν κρίνεται σκόπιμο.

2. Η εξασφάλιση, σε ευρωπαϊκό επίπεδο, ενός συγκεκριμένου μηχανισμού ανταλλαγής πληροφοριών και εμπειριών, θα μπορούσε να συμβάλει στην προώθηση της ασφάλειας στο σχολείο. Ο μηχανισμός αυτός θα αποβλέπει, με τη συμμετοχή της ομάδας εμπειρογνωμόνων, στη συλλογή, την ταξινόμηση και τη διάδοση πληροφοριών σχετικά με τα ποιοτικά και ποσοτικά δεδομένα, τις πρακτικές, τις πολιτικές και τα αποτελέσματα των ερευνών για την ασφάλεια στο σχολείο στην Ευρωπαϊκή Ένωση. Αυτό θα μπορούσε, για παράδειγμα, να πραγματοποιηθεί χρησιμοποιώντας τα δίκτυα τεχνολογίας των πληροφοριών μεταξύ φορέων των κρατών μελών που ασχολούνται με την προώθηση της ασφάλειας στο σχολείο.

3. Η εφαρμογή διεθνικών πρότυπων πειραματικών σχεδίων σε ευρωπαϊκό επίπεδο θα αποτελούσε πολύτιμη συμβολή στην περαιτέρω ανάπτυξη δράσεων για την προώθηση της ασφάλειας στο σχολείο. Με αυτά τα πρότυπα πειραματικά σχέδια θα πρέπει, μεταξύ άλλων, να δοκιμάζονται προσεγγίσεις που υπόσχονται θετικά αποτελέσματα για την προώθηση της ασφάλειας στο σχολείο. Τέτοιου είδους πρότυπα σχέδια θα πρέπει να οργανωθούν «από τα κάτω προς τα άνω». Θα πρέπει να ληφθούν πρωτοβουλίες από τα κράτη μέλη και τα σχολεία. Η ομάδα εμπειρογνωμόνων θα συμμετέχει στενά στην εφαρμογή των πρότυπων πειραματικών σχεδίων. Κατ' αυτό τον τρόπο μπορεί να εξασφαλιστεί ποικιλία μεθόδων προσέγγισης και εμπειριών. Θα πρέπει να δοθεί ιδιαίτερη προσοχή στις προληπτικές και θεραπευτικές πλευρές της ασφάλειας στο σχολείο, καθώς και στην ανάπτυξη εξηγήσεων της βίας στα σχολεία και στο σχολείο σε σχέση με το περιβάλλον του. Στην κατάρτιση πρότυπων πειραματικών σχεδίων θα πρέπει να συμπεριλαμβάνονται η μέτρηση και η αξιολόγηση της προστιθεμένης αξίας των διαφόρων προσεγγίσεων.

ΚΑΛΕΙ ΤΑ ΚΡΑΤΗ ΜΕΛΗ:

4. Να συνεχίσουν και να βελτιώσουν, όπου είναι απαραίτητο, τις δράσεις τους για την προώθηση της ασφάλειας στο σχολείο.

Να προωθήσουν την ευρωπαϊκού επιπέδου συνεργασία στον τομέα της ασφάλειας στο σχολείο με συμμετοχή στο συγκεκριμένο μηχανισμό ανταλλαγής πληροφοριών και εμπειριών, την κατάρτιση πρότυπων πειραματικών σχεδίων και τη σύσταση μιας ομάδας εμπειρογνωμόνων, καθώς και τη συμμετοχή σε ευρωπαϊκές διασκέψεις για το θέμα της ασφάλειας στο σχολείο.

ΚΑΛΕΙ ΤΗΝ ΕΠΙΤΡΟΠΗ ΣΕ ΣΥΝΕΡΓΑΣΙΑ ΜΕ ΤΑ ΚΡΑΤΗ ΜΕΛΗ ΚΑΙ ΜΕ ΒΑΣΗ ΤΟ ΥΦΙΣΤΑΜΕΝΟ ΔΗΜΟΣΙΟΝΟΜΙΚΟ ΠΛΑΙΣΙΟ ΚΑΙ ΤΑ ΥΠΑΡΧΟΝΤΑ ΚΟΙΝΟΤΙΚΑ ΜΕΣΑ:

5. Να συστήσει ομάδα εμπειρογνωμόνων για την ασφάλεια στο σχολείο. Η ομάδα αυτή θα δημιουργηθεί πριν από το τέλος του 1999.

Να υποστηρίξει τη δημιουργία συγκεκριμένου (ειδικού) μηχανισμού ανταλλαγής πληροφοριών και εμπειριών σχετικά με την ασφάλεια στο σχολείο.

Να υποστηρίξει διεθνικά πρότυπα πειραματικά σχέδια και διασκέψεις στον τομέα της ασφάλειας στο σχολείο.

Να υποβάλει έκθεση στο Συμβούλιο για τα αποτελέσματα αυτών των δραστηριοτήτων το αργότερο ως τις 30 Ιουνίου 1999, προκειμένου να διευκολύνει τη συνολική αξιολόγηση των αποτελεσμάτων αυτών των δραστηριοτήτων από το Συμβούλιο.

Βρυξέλλες, 22 Σεπτεμβρίου 1997.

Για το Συμβούλιο

Ο Πρόεδρος

F. BODEN